
Համաշխարհային բանկի հետ 2025 թվականի հոկտեմբերի 17-ին և 2026 թվականի փետրվարի 23-ին տեղի ունեցած բանակցությունների արդյունքում Հայաստանի Հանրապետության և Վերակառուցման և զարգացման միջազգային բանկի միջև 2026 թվականի հունիսի 3-ին և 8-ին ստորագրվել է 170,3 մլն եվրո արժողությամբ (200 մլն ԱՄՆ դոլարին համարժեք) «Հայաստանի տնտեսական վերափոխման զարգացման քաղաքականության վարկ» վարկային համաձայնագիրը (այսուհետ՝ Համաձայնագիր), որը նպատակաուղղված է ՀՀ-ում մրցակցային միջավայրի բարելավմանը և ներդրումների ներգրավվմանը: 
Բյուջետային աջակցության միջոցների ստացման համար նախապայման է հանդիսանում երկկողմ փոխհամաձայնեցված քաղաքականության գործողությունների աղյուսակով սահմանված՝ մի շարք ոլորտներում միջոցառումների և բարեփոխումների իրականացումը: Ծրագիրն իրականացվում է ՕՊԵԿ միջազգային զարգացման հիմնադրամի հետ համատեղ, և, հետևաբար, բարեփոխումների շրջանակը ևս նույնական է վերջինիս հետ ստորագրված 80 մլն եվրո արժողությամբ վարկային համաձայնագրի քաղաքականության աղյուսակի հետ:
Բարեփոխումների շրջանակը ներառում է՝
Բաղադրիչ 1․ Ներդրումների և առևտրի ազատականացումը և մրցակցության խրախուսումը
1. Ներդրումային և մաքսային բարեփոխումներ. 
· 2026 թվականի փետրվարի 19-ի թիվ 158-Ա որոշմամբ ՀՀ կառավարությունը հավանության է արժանացրել և Ազգային ժողովի հաստատմանն է ներկայացրել «Ներդրումների մասին» նոր օրենքի նախագիծը, որը սահմանվում է ներդրողների պաշտպանության երաշխիքները, թափանցիկության դրույթները և հստակեցվում է ներդրումային քաղաքականության ու աջակցման գործառույթների պատասխանատու մարմիններին, 
· 2025 թվականի նոյեմբերի 13-ին ընդունվել է «Մաքսային կարգավորման մասին» օրենքում լրացումներ և փոփոխություններ կատարելու մասին» թիվ ՀՕ-379-Ն օրենքը, որով ներդրվում է Միասնական մաքսային հաշիվը՝ մաքսային վճարումների օպտիմալացման և մաքսազերծման ժամանակի կրճատման նպատակով։
1. Տնտեսական մրցակցության պաշտպանություն. 
«Տնտեսական մրցակցության պաշտպանության մասին» օրենքում լրացումներ և փոփոխություններ կատարելու մասին» օրենքով ընդլայնվել են Մրցակցության պաշտպանության հանձնաժողովի լիազորությունները սպառողների շահերի պաշտպանության և անբարեխիղճ առևտրային գործելակերպի սահմանափակման ուղղությամբ։ Հետևաբար, նման լիազորությունների վերապահումով պայմանավորված՝ Մրցակցության պաշտպանության հանձնաժողովը դարձել է Մրցակցության և սպառողների շահերի պաշտպանության հանձնաժողով։
1. Թվայնացում և կիբեռանվտանգություն.
Լայնամասշտաբ թվայնացման գործընթացը խթանելու նպատակով ընդունվել են «Հանրային տեղեկությունների մասին» ՀՕ-443-Ն և «Կիբեռանվտանգության մասին» 2025 թվականի դեկտեմբերի 4-ի ՀՕ-442-Ն օրենքները, որոնք սահմանում են կիբեռանվտանգության և տվյալների կառավարման ինստիտուցիոնալ շրջանակը, ինչը հնարավոր կդարձնի տնտեսության բոլոր ճյուղերում թվային ծառայությունների առավել լայնածավալ զարգացումը հանրային տվյալների և կիբեռանվտանգության երաշխիքների հասանելիության և օգտագործման հնարավորությունների ընդլայնմամբ:
Բաղադրիչ 2․ Ավելի կանաչ և ավելի դիմակայուն աճի ապահովումը
1. Կլիմայական օրենսդրություն.
«Կլիմայի մասին» ՀՀ օրենքն ընդունվել է 2026 թվականի հունվարի 20-ին, որն ինստիտուցիոնալացնում է կլիմայադիմակայուն երկարաժամկետ զարգացման պլանավորումը և ապահովում է նորմատիվային բազա Ազգային մակարդակով սահմանված 3-րդ գործողության (NDC 3) համար։
1. Արտանետումների կառավարում. 
Դիմակայուն և ջերմոցային գազերի ցածր արտանետումներով տնտեսությանն անցում կատարելուն աջակցելու նպատակով ընդունվել է «Մթնոլորտային օդի պահպանության մասին օրենքում լրացումներ և փոփոխություններ կատարելու մասին» 2026 թվականի փետրվարի 12-ի N ՀՕ-18-Ն օրենքը, որով ներդրվում է ջերմոցային գազերի արտանետման թույլտվությունների ազգային համակարգ։ 
1. Կանաչ տաքսոնոմիա.
ՀՀ կառավարությունը հաստատել է «Հայաստանի Հանրապետությունում կանաչ, անցումային և նպաստող ծրագրերի և միջոցառումների տեսակների դասակարգման համակարգը (տաքսոնոմիան) հաստատելու մասին» որոշումը, որով սահմանվում է շրջակա միջավայրի համար կայուն տնտեսական գործունեության դասակարգման ստանդարտը։
1. Օդի որակի վերահսկողություն. 
Ընդունվել են «Մթնոլորտային օդի որակի գնահատման չափանիշների, աղտոտվածության չափման մեթոդների և ստանդարտացված չափման մեթոդների, ինչպես նաև աղտոտվածության չափման կայանների տեղադիրքերի և քանակների միասնական չափանիշները հաստատելու վերաբերյալ» ՀՀ կառավարության 2025թ․ օգոստոսի 14-ի N 1142-Ն և «Գոտիների և ագլոմերացիաների դասակարգման մասին» Կառավարության 2025 թ․ օգոստոսի 14-ի N 1145-Ն որոշումները, ինչը հիմք է ստեղծում ԵՄ պահանջներին համապատասխանող և միջազգայնորեն պարտադիր որակի կառավարման համակարգի իրականացման համար։
Համաձայնագրի վարկավորման պայմաններն են՝
· վարկի գումար` 170.3 մլն եվրո,
· վարկային միջոցների մասհանման եղանակ՝ մեկ տրանշով տրամադրված վարկից մասհանման հայտեր ներկայացնելու միջոցով,
· վարկի տարեկան տոկոսադրույք՝ 6-ամսյա Euribor + փոփոխական սպրեդ, 19.06.2026թ. դրությամբ տոկոսադրույքը կկազմի 3.932% (6-ամսյա Euribor` 2.622%, սպրեդ՝ 1.31%),
· վարկի ժամկետ՝ 28 տարի, որից արտոնյալը՝ 10 տարի: Վարկի մարումները կատարվում են հավասարաչափ կիսամյակային վճարումներով, ընդ որում առաջին վճարումը՝ 2036թ. հունիսի 15-ին, իսկ վերջինը՝ 2053թ. դեկտեմբերի 15-ին,
· պարտավորության վճար՝ տարեկան 0.25% դրույքաչափ, հաշվարկվում է վարկի չմասհանված գումարի նկատմամբ, պայմանագրի ստորագրումից 60 օր հետո, վճարվում է կիսամյակային կտրվածքով, տոկոսավճարների վճարման հետ միաժամանակ,
· միանվագ կոմիսիոն վճար՝ վարկի գումարի 0.25%-ի չափով, որը պետք է վճարվի վարկառուի սեփական միջոցների հաշվին ոչ ուշ, քան Համաձայնագրի ուժի մեջ մտնելուց հետո 60 օրվա ընթացքում, 
· վարկի սպասարկման գծով վճարումները կատարվում են կիսամյակային կտրվածքով` յուրաքանչյուր տարվա հունիսի 15-ին և դեկտեմբերի 15–ին,
· վարկառուն իրավունք ունի վարկի մասհանված մնացորդի լողացող տոկոսադրույքը փոխարկել ֆիքսված տոկոսադրույքի, և հակառակը, ինչպես նաև կատարել արժույթի փոփոխություն,
· վարկի սպասարկման և մարման արժույթ՝ եվրո,
· վարկային միջոցների մասհանումների վերջնաժամկետ՝ 30.09.2027թ: 
Համաձայնագրի  շրջանակներում գումարը ներառված է «ՀՀ 2026թ. պետական բյուջեի մասին» օրենքում բյուջետային աջակցության վարկերի գծով դեֆիցիտի ֆինանսավորման աղբյուրներում, իսկ Համաձայնագրով սահմանված պայմաններով վարկի սպասարկման ծախսերը ներառված են ՀՀ 2026թ. պետական բյուջեի ծախսերում: Միաժամանակ, Համաձայնագրում Հայաստանի Հանրապետության համար ֆինանսական պարտավորություններ նախատեսող՝ եկամուտների նվազեցման կամ ծախսերի ավելացման հանգեցնող դրույթներ առկա չեն: 
Ելնելով վերոգրյալից և կարևորելով իրականացված բարեփոխումների ամրագրումն ու տնտեսական վերափոխման շարունակականությունը՝ ՀՀ ֆինանսների նախարարությունը նպատակահարմար է համարում Համաձայնագրի հաստատումը:

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ: 
[bookmark: _GoBack]Համաձայնագիրը բխում է «Հայաստանի Հանրապետության կառավարության 2021-2026թթ. ծրագրի» հետևյալ բաժիններից.
· Բաժին 2 («Տնտեսություն», էջ 23). «Գործարար և ներդրումային միջավայրի բարելավում» ենթաբաժնի դրույթներից, որոնք ուղղված են ներդրումային գրավչության բարձրացմանը և վարչարարական բեռի թեթևացմանը:
· Բաժին 2.2 («Կայուն զարգացում և կանաչ տնտեսություն», էջ 31) Կանաչ տնտեսության ձևավորման առաջնահերթ նպատակից՝ ուղղված տնտեսության պատրաստվածության ապահովմանը նոր, ցածր ածխածնային էներգետիկ իրականությանը, ինչպես նաև ածխածնի արտանետման ծավալների սահմանափակման հրամայականից։
· Բաժին 2.3 («Բարձր տեխնոլոգիաներ», էջ 32). տնտեսության թվայնացման, կիբեռանվտանգության և տվյալների պաշտպանության ինստիտուցիոնալ համակարգերի զարգացմանն ուղղված նպատակներից:
· Բաժին 4.10 («Շրջակա միջավայրի պահպանություն», էջ 76). Կլիմայի փոփոխության նկատմամբ դիմակայունության ամրապնդման և բնապահպանական քաղաքականության արդիականացման դրույթներից:
· Բաժին 6.8 («Հարկաբյուջետային քաղաքականություն», էջ 94). պետական բյուջեի պակասուրդի ֆինանսավորման կայուն աղբյուրների ապահովման և մակրոտնտեսական կայունության պահպանմանն ուղղված հանձնառություններից:




